# Topographia Hassiae: Felsberg

* ← Eschwege
* aus Topographia Hassiae, Text von Martin Zeiller, Illustrationen von Matthäus Merian ||
* Felsberg in der Wikipedia ||
* fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
* Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). ||
Ist auch ein Fürstlich Hessisch Stättlein / im Niedern Fürstenthumb / in einer lustigen Gegend / nicht ferrn von der Eder / vnter einem Felsen / vnnd alten Schloß / welches noch vmbs Jahr 1500. im Baw gehalten worden / gelegen. Das Schloß ligt auff einem hohen scharpffen Felsen / wird daher Felsperg genannt / vnnd ist weyland LandGraff Philippus Magnanimus daselbst gebohren / vnnd seyt der Zeit nicht mehr bewohnet worden / weilen damals Fürstlicher Häusser genug: vnnd vbrig gewesen / im Lande: das Gemäwer aber / wie auch etzlich Eingebäw / welches alles sehr starck / stehet noch; wie auch der sehr hohe spitzige gantz steinerne Thurn daselbst. Vnten am Felsen / in der ebene / ligt das Stättlein / so an sich selbst nicht groß / doch fein vmbmawert / vnnd ziemlich erbawet gewesen; aber auch Anno 1640. in dem allgemeinen Brande (im Lande) zur helffte / sampt der Kirchen / mit auffgangen. In dieser Statt hat die Teutsche Compturey zu Marpurg / einen freyen Burgsitz / vnnd Hoff / vnnd ist ferners / etwa ein baar Canonschüß / biß an den Ederstrohm / ein sehr schönes anmütiges plattes Feld. Eine viertel Stunde oberhalb Felsperg an der Eder / ligt / auch auff einem solchen scharpffen Felsen / das Adeliche Schloß / die Altenburg genannt / denen von Boyneburg zuständig / welches mit feinen Gemächern / starcken Mawren / vnnd einem hohen Thurn / wol erbawet gewesen; aber in dem gedachten vnseeligen Brande auch mit zerstöret worden. Gleich gegen diesem Hause vber / fliessen die Schwalm / vnd Eder / zusammen / so lustig anzusehen. Vnten am Felsen liget eine stattliche nutzbare Mühle an der Eder / dabey auch eine hültzerne Fahrbrucken / worüber in Friedenszeit / vnd eher Sie das Wasser verderbt / eine genge Landstrassen gewesen.
Das Ampt Felsperg bestehet etwa in 16. oder 17. Dörffern / vnnd ist vberauß lustig / vnnd nutzbar / theils wegen deß vielen herrlichen Fruchtwachs / als auch deß stattlichen Salmenfangs in der Eder / welche das Ampt mitten durchschneidet / vnd endlich wegen der lustigen Wildbahne. Dieses Ampt ligt rings vmb zwischen andern Fürstlichen Hessischen Aemptern; ist mehrentheils eben / sonderlich an der Eder hinauffwarts / gegen Fritzlar / allda es etzliche grosse ebne Wälde / die Elbische Höltzer genant / hat / deren sonst fast wenig / oder gar keine im Lande zu sehen. Vmb diese Gehöltze seind sonderlich die allerschönisten Fruchtbare weite Felder; jenseit der [46] Eder aber / nach Milsungen / vnnd Homberg zu / ists Bergig / vnnd daselbst die Wildbahnen / welche der Quiller / Beurholtz / vnnd Harlerberg genannt werden / zwischen welchen / gegen der Statt Felsperg / auff einem sehr hohen spitzigen Berge / von deme man ferne vmb sich sehen kan / das alte Hauß Heyligenberg liget / so dabevor ein Raubschloß gewesen / vnnd hernach von den Geistlichen eingenommen; welche aber endlich / wegen ihrer Vnzucht / von dannen getrieben / vnnd das Hauß zerstöret worden. Vnten an diesem Berge / auff einem absonderlichen Hügel / vor dem Quiller / ligt das Closter Carthaus / welches von Landgraff Ludwigen dem Dritten / mit Außtreibung der Nonnen / reformirt / vnnd vom LandGraff Moritzen / gleich andern / sehr artig ernewert / vnd mit vielen stattlichen Gemächern dreymal vbereinander versehen worden. Hat auch seine nottürfftige Stallungen / vnd Schewren / alle von Stein auffgeführet / daß man mit der gantzen Fürstlichen Hoffhaltung wol daselbst accommodirt seyn können. Vnnd ist sonderlich an diesem Orth das schöneste natürlichste Außsehen im gantzen Lande. Dann hinder sich / vnd auff beyden seyten / hatts das Gebürge / vnnd Wälde / vorwarts aber / gegen Suden / biß in Nordwesten / ist das Gesicht gantz offen / in ein sehr weites offenes Thal / wordurch die Eder mitten fleust. Da siehet man dann in die ferne / nacheinander / die Häuser / vnnd Stätte / Felsperg / Altenburgk / Borcken / Landsburg / Löwenstein / Fritzlar / Wildungen / Waldeck / Gudensperg / Numberg / Weydelsperg / Falckstein / Schawenberg / vnnd vber hundert Dörffer; hernach in das hohe Gebürg deß Kellers / vnnd der Graffschafft Waldeck. Vnter diesem Closter / in der ebene / ligen etzliche darzu gehörige Höfe / sonderlich der Hoff Weymenhausen / darinnen auch ein feines Ampt: oder Wohnhauß / neben einem stattlichen Vorwerck. So schön / vnnd lustig aber dieser Orth an sich selbst / vnnd dem Gebäw nach / gewesen / so elendig ist Er / in dickermeltem Brande / An. 1640. neben den Höfen / vnd fast allen den vorerzehlten Schlössern / Stätten vnnd Dörffern / eingeäschert worden / daß man nun da / an statt der frewde / eytel jammer siehet.
| ← [[{{{TOP}}}{{{VOR}}}|{{{VOR}}}]] | {{{ORT}}} | [[{{{TOP}}}{{{NAR}}}|{{{NAR}}}]] → |